Viialan Valtti seuracup-finaalin kynnyksellä

Viialan Valtti on asettanut tälle vuodelle tavoitteeksi päästä yleisurheilun valtakunnallisessa seuracupissa ensimmäistä kertaa 15:n parhaan seuran joukkoon Giga-sarjassa, ja sitä kautta finaalikilpailuun. Tavoite on kova, mutta ensimmäisen osakilpailun jälkeen sijoitus on kutkuttavasti 16. Forssan Salama on Valttia edellä 56 pistettä. Giga-sarjaan kuuluvat kunnat, joiden asukasluku on 10 000-25 000.

Seuracupin I-osakilpailu Hämeessä kilpailtiin viime viikon tiistaina Valkeakoskella. Viime vuoden tapaan Valtti sai mukaan innokkaan 33:n urheilijan joukkueen. Nyt määrällisesti saman vahvuisella joukkueella oli taas yksi harjoitusvuosi enemmän takana ja odotuksetkin korkeammalla.

Yhteishenki siivitti

ennätyksiin

Seuracup -kilpailun parasta antia on ennen kaikkea seurahenki ja yhteenkuuluvuuden tunne, mikä näkyi kaikessa valttilaisten tekemisessä ja toisten kannustamisessa. Se näkyi myös lopputuloksessa. Urheilijat yksi toisensa jälkeen osoittivat hienoa venymistä ja tekivät kovia suorituksia. Esimerkiksi joukkueen 13:sta pojasta 12 teki oman ennätyksensä, eivätkä tytöt jääneet poikia huonommiksi, vaan heistäkin 12 teki oman ennätyksen.

Viime vuonna Valtti keräsi ensimmäisestä osaottelusta 7139 pistettä. Nyt pistesaalis parani 8091:een. Kilpailussa yksittäisen urheilijan sijoituksella ei ole merkitystä, sillä jokainen seura saa pisteitä lajin parhaan edustajansa tekemän tuloksen perusteella.

Valtista yli 400 pistettä saivat M17 200 metrillä **Juho Veikkolainen** ajalla 27,13, N17 sarjassa **Pinja Lehtinen** kolmiloikassa (10,49) ja **Kiira Vilenius** kuulassa (9,29) sekä P13 -sarjan korkeushypyssä **Joona Lehtinen** (144).

Yli 300 pistettä keräsivät T15 sarjan **Kerttu Niinimäki** 200 metrillä (28,51), P15 sarjassa **Erno Rantala** 2000 metrillä (7.22,65), P13 sarjassa **Mikael Viitanen** 1000 metrillä (3.18,88) ja T13 -sarjassa **Jenna Pentinniemi** 60 metrillä (9,20).

Finaalijoukkueet

Ruotsi-otteluun

Seuracupissa kilpaillaan 11-17 -vuotiaiden sarjoissa ja kilpailussa pärjätäkseen seuralla pitää olla sekä määrää että laatua. Monet seurat kokoavat seuracup -kilpailuun edustajia myös muiden lajien harrastajista, esimerkiksi joukkuelajeista. Valtti sai ensimmäiseen osakilpailuun kolme lisävahvistusta.

Suomen Urheiluliitto SUL kustantaa kaikki finaaliin päässeet seurat katsomaan Suomi-Ruotsi -maaottelua ja sitä ennen kiertämään kunniakierrosta kentän ympäri. Radan täydeltä nuoria urheilijoita valmentajineen ja banderolleineen ja täysi katsomo kannustamassa: ikäänkuin suuremmissakin arvokisoissa olisi.

Toinen seuracupin osakilpailu kilpaillaan 5.8. Ylöjärvellä. Sen jälkeen selviää, mihin Valtin jo useamman vuoden jatkunut nousujohteinen työ kantaa tänä vuonna.

**Aija Mansikka**

Viialan Valtin Josefiina Saarinen on tänä kesänä parantanut korkeushyppyennätystään 15 senttiä. Seuracupissa ylittyi ennätystä sivuava tulos 130 T13 -sarjassa. (Kuva: Aija Mansikka)

Maija Oksan ja Jenna Pentinniemen kapulan vaihto sujui mallikkaasti T13 -sarjan 4x100 metrin viestin viimeisessä vaihdossa. Aloittajana juoksi Josefiina Saarinen ja toisen osuuden Sanni Niskanen. (Kuva: Aija Mansikka)

Pinja Lehtinen venytti kolmiloikassa 10,49. (Kuva: Aija Mansikka)

Kerttu Niinimäki voitti T15 -sarjan 200 metriä ennätysajallaan 28,51. (Kuva: Aija Mansikka)

Juho Veikkolainen rutisti 200 metrillä ennätyksestään lähes neljä sekuntia. (Kuva: Aija Mansikka)

Tiukka lähtökiihdytys P11 -sarjan 60 metrillä. Valtin Stefan Karisola (mustassa paidassa) pinkoi kolmanneksi ajalla 9,85. 8-vuotias Matias Viitanen (toinen oikealta) juoksi ennätyksensä 10,72. (Kuva: Aija Mansikka)